Diari Oficial de la Generalitat Valenciana


Sumari del DOGV 4227, del 12-04-2002 (2002/3562)

ORDRE de 4 d'abril de 2002, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2002.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4227

Data del DOGV
:   12-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3562


Data del document
:   04-04-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * regió desfavorida
    * regió de muntanya
    * despoblació
    * suport econòmic

ORDRE de 4 d'abril de 2002, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2002. [2002/3562]
  
En el Reglament (CE) 1257/1999, del Consell, de 17 de maig, sobre ajudes al desenvolupament rural a càrrec del Fons Europeu d'Orientació i Garantia Agrària (FEOGA), s'estableix que les ajudes destinades a les zones desfavorides i amb limitacions mediambientals específiques tenen com a objectiu assegurar un ús continu de les terres agràries i fomentar sistemes agraris sostenibles respectuosos amb el medi ambient.
  
En el Reial Decret 3482/2000, de 29 de desembre, es regula la indemnització compensatòria als agricultors de les zones desfavorides prevista en el capítol V del títol II del Reglament (CE) 1257/1999.
  
En la Decisió de la Comissió de la Unió Europea C(2001) 4739, de 20 de desembre de 2001, es van aprovar les modificacions del Programa de Desenvolupament Rural per a les Mesures d'Acompanyament.
  
En aquesta ordre, en compliment de la normativa comunitària i del reial decret esmentat anteriorment, es regulen les indemnitzacions compensatòries de les zones de muntanya i de despoblament de la Comunitat Valenciana en què es considera necessari prosseguir la pràctica de l'activitat agrària.
  
Per això, fent ús de les atribucions que tinc conferides,
  
ORDENE
  
Article 1. Objecte i àmbit d'aplicació
  
El règim d'ajudes destinades a les zones desfavorides establit en el Reial Decret 3482/2000 s'aplicarà a la Comunitat Valenciana en l'exercici 2002, d'acord amb el que es regula en la dita disposició i les modificacions específiques que conté la Decisió de la Comissió de la Unió Europea C(2001) 4739, de 20 de desembre de 2001.
  
Les superfícies susceptibles de ser considerades indemnitzables seran les situades als termes municipals que conformen la llista de zones desfavorides de la Comunitat Valenciana, recollida en l'annex I d'aquesta ordre, qualificades com de muntanya o desfavorides per despoblament, d'acord amb la Directiva 75/268/CEE.
  
L'objecte de l'aplicació d'aquestes ajudes és compensar els agricultors pels desavantatges naturals propis de les zones desfavorides en què han de desplegar l'activitat agrària, i contribuir així al manteniment d'una comunitat rural viable, a la conservació del camp i al manteniment i foment de sistemes agraris sostenibles amb especial consideració a les exigències mediambientals.
  
Article 2. Definicions
  
Per a la gestió de les ajudes, es tindran en compte les definicions que conté el Reial Decret 3482/2000 per a cada un dels termes següents: explotació agrària, titular d'explotació, agricultor a títol principal (ATP), explotacions agràries prioritàries, mòdul base, unitat de bestiar major (UBM).
  
Article 3. Requisits dels beneficiaris
  
Podran ser beneficiaris de les indemnitzacions compensatòries els agricultors que posseïsquen els requisits següents:
  
1. Ser agricultor a títol principal o titular d'una explotació agrària qualificada com a prioritària, a títol individual o com a soci d'una explotació agrària constituïda com a cooperativa o societat agrària de transformació. El soci de cooperativa o SAT podrà percebre la indemnització corresponent a la seua quota de participació que, si escau, s'acumularà a la de la seua explotació individual a l'efecte de càlcul d'una indemnització compensatòria única.
  
2. Que la seua explotació es trobe, totalment o parcialment, en municipis inclosos en la llista comunitària de zones desfavorides de la Comunitat Valenciana, i que es detallen en l'annex I d'aquesta ordre.
  
3. Residir en el terme municipal en què es trobe la seua explotació o en algun dels municipis limítrofs enclavat en zona desfavorida. Quan la superfície agrícola de l'explotació es trobe situada en diversos municipis, la condició de residència s'entendrà acomplida quan el municipi de residència es trobe inclòs en zona desfavorida i tenga en aquest terme municipal o en un altre confrontant, de zona desfavorida, part de la superfécie agrícola de l'explotació. L'explotació es considerarà ubicada en el municipi en què es trobe la major part de la seua superfície agrícola.
  
4. Comprometre's formalment a mantenir l'activitat agrària, almenys, durant els cinc anys següents a la data en què cobre la primera indemnització, tret de causa de força major o per jubilació del titular.
  
5. Comprometre's formalment a exercir l'agricultura sostenible utilitzant mètodes de bones pràctiques agrícoles, adequades a les característiques agràries de la localitat, compatibles amb el medi ambient i de manteniment del camp i el paisatge, d'acord amb l'annex I del Reial Decret 3482/2000.
  
Article 4. Requisits de les explotacions
  
Les explotacions agràries per les quals se sol·licitarà indemnizació compensatòria tindran els requisits següents:
  
a) Les explotacions ramaderes suportaran una càrrega ramadera màxima d'1 UBM per hectàrea de superfície farratgera. Aquestes explotacions, almenys, tindran una càrrega ramadera mínima de 0,2 UBM per hectàrea de superfície farratgera. No computarà com a indemnitzable la totalitat de la superfície farratgera de les explotacions ramaderes la càrrega ramadera de les quals no estiga compresa entre els límits màxim i mínim anteriors.
  
b) Tenir una superfície agrícola superior a 2 hectàrees.
  
c) Acomplir les bones pràctiques agràries habituals establides en l'annex I del Reial Decret 3482/2000.
  
Article 5. Sol·licituds
  
1. Els interessats sol·licitaran la indemnització compensatòria regulada en aquesta ordre mitjançant els formularis habilitats per la Conselleria d'Agricultura, Pesca i Alimentació, on figuraran:
  
\_ Dades personals del titular de l'explotació i, si escau, del cònjuge.
  
\_ Relació de les parcel·les agrícoles de l'explotació, ubicades en zona desfavorida segons el que es preveu en l'article primer, amb indicació per a cada una d'elles de les referències cadastrals alfanumèriques, amb la superfície neta de cultiu de la parcel·la en hectàrees amb dos decimals, el sistema d'explotació de secà o regadiu, l'espècie cultivada i, si s'escau, l'aprofitament com a superfície farratgera. Totes les parcel·les agrícoles declarades i identificades cadastralment es compararan amb la base de dades facilitada per les gerències de cadastre de rústica i tindran la corresponent qualificació cadastral per a l'elegibilitat.
  
En el cas de les parcel·les declarades d'aprofitament farratger pel seu bestiar, es declararà concretament si es tracta de praderies per a sega o pastures permanents (amb més de 6 mesos d'utilització), pastures estacionals de 2 a 6 mesos d'utilització, guarets, restollades o erm a pastures.
  
En el cas de pastures comunes, la superfície a declarar pel ramader en cada parcel·la serà proporcional al nombre de caps propis respecte del total d'animals que els utilitzen d'acord amb les assignacions fetes per l'entitat titular de les pastures.
  
En l'imprés de declaració de parcel·les, cada sol·licitant indicarà en l'espai corresponent les parcel·les per les quals sol·licita ajuda.
  
2. Caldrà emplenar tots els apartats de les sol·licituds, les quals firmarà el titular de l'explotació o la persona degudament autoritzada per ell. En tot cas, quan el sol·licitant actuarà a través del seu representant, aquest acreditarà fefaentment tal condició, i expressarà en la sol·licitud les seues dades personals.
  
3. Les sol·licituds es presentaran en les oficines de la Conselleria d'Agricultura, Pesca i Alimentació o en qualsevol dels altres llocs i de les maneres a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si escau, la major part de la superfície de les parcel·les agrícoles declarades en la sol·licitud es trobe ubicada a la Comunitat Valenciana.
  
Article 6. Termini de sol·licitud i documentació
  
El termini de presentació de sol·licituds està comprés entre el dia d'entrada en vigor d'aquesta ordre i l'últim dia d'abril de 2002.
  
La presentació fora de termini de la sol·licitud donarà lloc, d'acord amb allò que s'estableix en el Reglament (CE) núm. 2419/2001,a una reducció de l'1 per cent per dia hàbil dels imports a què el productor hauria tingut dret en cas de presentació en el termini previst.
  
En cas d'endarreriment superior a 25 dies naturals, la sol·licitud es considerarà com a no presentada.
  
Juntament amb la sol·licitud, el titular de l'explotació aportarà la documentació següent:
  
a) Fotocòpia compulsada del DNI/NIF del titular i, si escau, del cònjuge. Els sol·licitants que en l'any anterior ja van presentar el DNI/NIF i no haja caducat estaran exempts de la presentació però hauran d'indicar-ho en la sol·licitud com a presentat.
  
b) Justificants de pagament a la Seguretat Social, per compte del titular, dels tres últims mesos anteriors a la presentació de la sol·licitud. Quan aquests justificants no aporten informació completa sobre el règim i la branca d'afiliació específics, caldrà acreditar l'afiliació al règim especial agrari de la Seguretat Social per compte propi o en el règim especial de treballadors per compte propi o autònoms d'acord amb l'activitat agrària mitjançant un certificat de la Tresoreria General de la Seguretat Social o qualsevol document fefaent en què constarà aquesta alta, almenys, des de l'1 de gener de 2002.
  
c) Declaració de l'impost sobre la renda de les persones físiques (IRPF) de l'últim exercici. Per determinar el compliment de la condició de ATP es tindrà en compte, pel que fa a la renda total del titular, el que s'estableix en el punt 13 de l'article 2 del Reial Decret 613/2001, de 8 de juny de 2001, per a la millora i modernització de les estructures de producció de les explotacions agràries. Quan el peticionari tinga fiscalment declarats ingressos procedents del rendiment del treball, haurà d'acreditar-ne la procedència i la quantia i, en cas de declaració conjunta, el membre familiar a qui corresponen.
  
d) Acreditació de la titularitat de les dades bancàries per al pagament de l'ajuda, per mitjà del document normalitzat de la Conselleria d'Agricultura, Pesca i Alimentació de manteniment de tercers. ·Els sol·licitants que van presentar l'any anterior aquest manteniment de tercers i vulguen mantenir el mateix compte ho explicitaran en la sol·licitud en l'apartat corresponent, i no caldrà la presentació d'aquest document.
  
e) En cas de superfícies farratgeres utilitzades en comú, el certificat d'adjudicació expedit per les autoritats locals o provincials competents on s'expressarà el nombre d'hectàrees assignades i el període d'utilització assignat per a la campanya en qüestió.
  
Tots els ramaders hi adjuntaran fotocòpia del Llibre d'explotació ramadera actualitzat.
  
f) Quan un titular siga soci d'una explotació agrària comunitària, cooperativa o SAT, hi aportarà el CIF corresponent i presentarà certificat del secretari de l'entitat pel qual s'acredita la seua condició de soci i la superfície agrícola que proporcionalment a la seua quota de participació li correspon, a més de determinr-se la relació de parcel·les assignades a l'efecte de declaració particular del soci. Aquestes parcel·les haurà d'afegir-les el titular a les altres que explote independentment.
  
El titular hi aportarà fotocòpia de l'acta on figurarà el nomenament del secretari de la cooperativa o SAT.
  
g) Quan es tracte de titular d'explotació prioritària, siga a títol personal o com a soci de SAT o cooperativa, s'aportarà la documentació acreditativa de la seua qualificació definitiva com a explotació prioritària. Els titulars d'explotació prioritària així degudament acreditada presentaran la declaració del IRPF i justificaran que continuen cotitzant en el règim de la Seguretat Social que els corresponga.
  
h) Quan la condició de residència en zona desfavorida no quede degudament acreditada amb la còpia del DNI es presentarà certificat d'empadronament de l'ajuntament corresponent.
  
Article 7. Superfície agrícola indemnitzable
  
El càlcul de la superfície indemnitzable es farà d'acord amb el procediment descrit en l'apartat 4 de l'annex II del Reial Decret 3482/2000. A tal efecte, es tindrà en compte:
  
1. Només es computarà un màxim de 5 hectàrees de regadiu per explotació.
  
2. Com a superfície farratgera es considerarà la superfície agrícola destinada a l'alimentació del bestiar, en forma de pasturatge o sega; igualment, es tindrà en compte la superfície que el titular de l'explotació utilitze per al pasturatge del bestiar, de manera individual o conjunta, perquè té dret a un aprofitament estacional. El còmput d'aquestes superfícies farratgeres es farà aplicant-hi els coeficients reductors detallats en el punt 2 de l'annex II del Reial Decret 3482/2000.
  
Com a superfície indemnitzable només computaran les superfícies farratgeres quan el sol·licitant declararà bestiar en l'explotació i sempre que la càrrega ramadera acumplisca el que s'estableix en l'article 4.a.
  
3. Unitats equivalents de cultius (UEC): s'entén per UEC l'hectàrea de superfície agrícola a la qual s'apliquen els coeficients establits en el punt 3 de l'annex II del Reial Decret 3482/2000.
  
Article 8. Mòdul base i quantia de les ajudes
  
1. La quantia de les ajudes es calcularà d'acord amb el procediment descrit en l'apartat 5 de l'annex II del Reial Decret 3482/2000, sobre la base que la superfície indemnitzable està ubicada en zona de muntanya o en zona desfavorida per despoblament, d'acord amb la relació de l'annex I d'aquesta ordre. Els mòduls aplicables són els següents:
  
Zona desfavorida de muntanya: 75 euros/ha
  
Zona desfavorida per despoblament: 45 euros/ha
  
2. El mòdul aplicable serà corregit d'acord amb dos coeficients, un dependent de la superfície indemnitzable de l'explotació i un altre de la base imposable general declarada en el IRPF pel titular de l'explotació.
  
3. La quantia de la indemnització compensatòria anual que pot percebre el titular de l'explotació no podrà ser inferior a 300 euros ni superior a 2.000 euros.
  
4. En cas que l'import total de les sol·licituds d'ajuda supere les disponibilitats pressupostàries s'adoptaran els criteris següents, d'acord amb el document aprovat per la Decisió de la Comissió núm. 4739, de 20-12-2001, per l'ordre de prioritat següent:
  
1r. Titulars d'explotació que posseïsquen els requisits per a ser qualificats com a agricultors joves.
  
2n. Explotacions localitzades en zones desfavorides i situades alhora en zona de la Xarxa Natura 2000.
  
3r. Explotacions acollides a alguna de les mesures agroambientals previstes en el Programa de Desenvolupament Rural per a les Mesures d'Acompanyament per al període 2000-2006.
  
4t. Explotacions el nivell d'aplicació de les bones pràctiques de les quals siga superior al previst en l'annex I del Reial Decret 3482/2000.
  
Article 9. Incompatibilitats
  
No podran ser beneficiaris de la indemnització compensatòria els beneficiaris acollits a l'ajuda per cessament anticipat en l'activitat agrària.
  
També és incompatible l'ajuda amb la percepció per part del titular d'una pensió de jubilació, subsidi de desocupació o qualsevol prestació pública anàloga.
  
Article 10. Règim de controls
  
La Conselleria d'Agricultura, Pesca i Alimentació realitzarà els controls, administratius i sobre el terreny, a fi de verificar el compliment de les condicions establides per a la concessió de les indemnitzacions compensatòries.
  
Els controls administratius es realitzaran sobre la totalitat de les sol·licituds presentades i consistiran a comprovar que les dades consignades en aquestes i la documentació presentada es corresponen amb les que es troben en poder de l'administració pública i amb allò que s'estableix en la normativa d'aplicació, comunitària i estatal, vigent, especialment en el Reglament (CEE) 3508/92, del Consell, pel qual s'estableix un sistema integrat de gestió i control, i en el Reglament (CE) núm. 2419/2001, de la Comissió, pel qual se n'estableixen les normes d'aplicació. Pel que fa a la comprovació de les superfícies, es prendran com a base les dades del cadastre de rústica per a cada parcel·la cadastral, segons el que s'esmenta en l'article 5.
  
La documentació referent a la titularitat de les parcel·les no es presentarà amb la declaració, si bé haurà d'aportar-se posteriorment en cas de detectar duplicitats en els controls administratius, o si es considera necessària en qualsevol fase de la tramitació.
  
Els controls sobre el terreny s'efectuaran almenys sobre una mostra del 5% de les sol·licituds indemnitzables, d'acord amb el que s'estableix en l'article 47.4 del Reglament (CE) núm. 1750/1999, seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en aquest sentit que es considere oportuna, tot això segons es determina en els articles 17 a 22 del Reglament (CE) núm. 2419/2001.
  
En les visites pròpies del control sobre el terreny es comprovarà que es compleixen els compromisos adquirits pel titular i que les superfícies i parcel·les es corresponen amb la declaració, tant en identificació com en l'aprofitament concret quant a cultius o superfície farratgera. Igualment, en el cas de superfícies farratgeres, es comprovarà la càrrega ramadera d'acord amb el nombre de caps que manté en la seua explotació el titular.
  
D'acord amb el que s'estableix en els articles 31 i 32 del Reglament (CE) núm. 2419/2001, quan es comprovarà que la superfície determinada en els controls, administratius o sobre el terreny, és superior a la declarada en la sol·licitud d'ajuda, serà la superfície declarada la que es tindrà en compte per al càlcul de l'import de la indemnització.
  
Quan es comprovarà que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, tret de casos de força major, la superfície efectivament determinada, per a cada grup de cultius, es reduirà el doble de la diferència comprovada si aquesta és superior al 3% o a dues hectàrees i no supera el 20% de la superfície determinada i, en cas que la dita diferència supere el 20% de la superfície determinada, no es concedirà cap ajuda per superfície en relació amb el grup de cultius en qüestió.
  
Si per motius atribuïbles al titular no es poden dur a terme les actuacions de control sobre el terreny previstes, tret de cas de força major, l'ajuda li serà denegada.
  
Article 11. Casos de força major
  
D'acord amb l'article 30 del Reglament (CE) núm. 1750/1999, de 23 de juliol, es consideren casos de força major:
  
a) Mort de l'agricultor.
  
b) Incapacitat professional de llarga duració del beneficiari.
  
c) Expropiació d'una part important de l'explotació, si aquesta expropiació no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
e) Destrucció accidental dels edificis per al bestiar de l'explotació.
  
f) Epidèmia que afecte parcialment o totalment el bestiar del productor.
  
La notificació dels casos de força major i de les proves referents a aquests hauran de comunicar-se per escrit en el termini de deu dies a partir del moment en què el beneficiari estiga en condicions de fer-ho.
  
Article 12. Reintegrament de les ajudes
  
En cas d'incompliment pels beneficiaris dels compromisos contrets, tret de cas de força major, serà d'aplicació el que s'estableix en els articles 81 i 82 de la Llei General Pressupostària aprovada per mitjà del Reial Decret Legislatiu 1091/1998, de 23 de setembre, la qual cosa, en qualsevol cas, comportarà el reintegrament de les quantitats percebudes i l'exigència de l'interés legal corresponent.
  
Article 13. Tramitació i pagament
  
Independentment del lloc de presentació de les sol·licituds, la tramitació de cada expedient s'iniciarà en l'oficina comarcal de la Conselleria d'Agricultura, Pesca i Alimentació de la comarca que es correspon amb la ubicació de l'explotació.
  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i els serveis territorials corresponents
  
En els serveis territorials de la Conselleria d'Agricultura, Pesca i Alimentació s'acabarà la instrucció dels expedients una vegada que, conclosos els controls administratius i sobre el terreny, s'haja determinat per a cada un la proposta de resolució corresponent.
  
Correspondrà als caps dels serveis territorials de la Conselleria d'Agricultura, Pesca i Alimentació elevar la proposta de resolució de l'expedient al director general de Producció Agrària, el qual resoldrà per delegació segons la disposició final primera.
  
El termini màxim per a resoldre les sol·licituds presentades serà de sis mesos a partir de la data de la presentació. En cas de no produir-se resolució expressa en aquest termini, la sol·licitud es considerarà desestimada.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
Article 14. Finançament
  
Les ajudes seran finançades en un 75 per cent pel Fons Europeu d'Orientació i Garantia Agrària (FEOGA); el Ministeri d'Agricultura, Pesca i Alimentació finançarà el 50 per cent de l'ajuda no finançada pel FEOGA, i la resta, la Generalitat Valenciana.
  
La despesa que origine l'aplicació de la present ordre es farà a càrrec de l'aplicació pressupostària120100.621005291.4 (Programa d'ordenació i garantia agrària en el marc de la PAC), línia T4730000, i, de conformitat amb les disposicions de la Llei de Pressupostos de la Generalitat Valenciana, seran de reconeixement preceptiu d'acord amb les regles pressupostàries de la Secció Garantia del FEOGA.
  
Si no hi ha normes especials, nacionals o comunitàries, d'aplicació per al desenvolupament i gestió d'aquesta línia, es tindrà en compte el que s'estableix en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta, per al desenvolupament i l'aplicació de les disposicions d'aquesta ordre, i se li delega la competència per a la resolució de les sol·licituds, el director general de Producció Agrària.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 4 d'abril de 2002
  
La consellera d'Agricultura, Pesca I Alimentació
  
MARIA ÀNGELS RAMON-LLIN I MARTÍNEZ